Nyelai Tang Amat
Tusun Ke-5    ANTU INUNG ENGGAI DIKEMELI JENAKA amat gamal iya. Jarang enda tuchum lelegup orang meda gamal iya. Tang enda tau diketawaka. Enda mega tau dirara, nama kebuah nyintak iya ba rekung? Enti dirara tauka diketawaka, ujan kudi deka datai. Kekadang iya tau nganu lalu ngasuh mensia pedis sereta tabin enti diketawaka. Pia mega orang ke bisi ati jai, anang sekali-kali nguji iya. Taja pia sida enda ngachau orang enti orang nya enda  ngachau sereta mejal sida. Gali di tisi sida dia pan kitai, enda mih sida nemu nganu sereta ngachau. Diketawa tauka dikemelika iya ke enggai. Nya mih siti ari penyelai raban pengaruh ti benama Antu Inung tu. Penyelai iya suah ngalitka ati mensia. Suah mega sida nyadi buah mulut mensia mayuh.         Mayuh tangkai jerita pasal tujuh iti bansa pengaruh ti digela Antu Inung tu. Sekeda enda tentu ulih dikeingatka Lawang anak Ajie. Kenu ku iya pekara ti dikeingatka iya, raban pengaruh tujuh bansa tu endang ari jeman kelia disimpan aki ini nyentuk ke apai iya Ajie ba lanji di sadau. Iya dibungkus sida dalam guni. Lebuh sida lepas sida nyadi Antu Inung. Iya lepas kediri lebuh maya menua bisi charut. Suah mega sida dilepaska orang bukai diasuh Lawang empu. Maya menua siga sereta charut bisi munsuh sida tu selalu dipeda mensia mayuh ayan di kandang menua Batang Pasai. Enti iya bisi dipeda ayan, sigi bisi munsuh. Anang enda ngadang. Tang munsuh sigi enda datai. Pemendar munsuh deka ngelaban anak telesak Merajaya di Pasai, biar munsuh nya tabin lalu parai tuai. Munsuh meda bala Antu Inung tu endang baka mensia baka sida empu. Sida enda nemu nya antu. Sida nyangka antu nya mih munsuh sida. Siti agi utai ke bisi didinga nyelai iya nya pasal senjata ke dikena Antu Inung ngelaban munsuh. Enti munsuh ngena senjata sangkuh enggau duku, ngena sangkuh enggau duku ga sida ngelaban munsuh nya. Enti munsuh ngena senapang, ngena senapang ga sida. Taja pia munsuh ti dipantap tauka ditumbuk bala Antu Inung nadai parai tekala nya. Kebuah pia laban tumbuk iya enda kena tubuh mensia. Semina baju tauka tanchut munsuh aja ke charik. Pia mega enti orang nya ngena senapang deka nimbak sida. Sida mega nemu nimbak munyi letup senapang munsuh nya mega. Taja pia nadai kala ga meda bangkai munsuh ti kena timbak sida tu. Munsuh endang nyangka sida tu munsuh sida lalu sigi benapat-inat ngelaban. Tang ni dih alah laban sida. Iya ga endang antu. Nadai orang ulih beperang ngelaban antu enti iya ukai Petara.  NYAUP MAYA MENUA BISI PENYARUT Suah mega sida tu endang dilepaska Lawang empu enti iya ngasaika menua bisi charut laban munsuh. Kala mega iya ngasuh orang bukai ngelepaska sida tu. Maya ngelepaska sida tu, enda ibuh ngena piring enti ukai maya orang begawai.  Tang enti ngena piring nadai ga salah. Nya manah agi. Seiti ari chara nya baka tu: bungkuska bekal beras tujuh leka, garam, sirih, semakau enggau daun ruku. Semua utai tu tadi tau diengkah ba sadau. Udah nya silakka atap sesingkap ba senentang lanji ti endur nyimpan pengaruh nya tadi. Udah nya orang ke ngelepaska iya tau besampi. “Nyah…, tu mih bekal kita. Perening iching bala anak telesak kitai. Peda tela jaga kemataka anak telesak sereta kaban belayan Merajaya di serata menua  Batang Pasai tu,” pia ku sekeda leka sampi orang ti ngelapaska Antu Inung nya. Enti iya ayan ba mua mensia, gamal seiku ari bala sida nya ngambi gamal orang ke ngelepaska sida tu. Pia mega enti iya ayan ba kandang menua nya orang dia bisi penyalah tauka menua nya bisi munsuh deka ngachau mensia dia. Reti nya orang bisi buya penti pemali sida. Sekeda ari penti pemali tauka pengawa ti enda tau dikereja orang Pasai maya Antu Inung nya udah dilepaska iya nya baka: mensia mayuh enda tau makai buah tauka kantuk lengkan. Kulat burak ukai semina enda tau diempa tang enda mega tau dibai ke dalam rumah. Kelimpah ari nya, mensia mayuh mega ditangkan enda tau betikau ngena sumbuk empasan, kechala tauka nama-nama utai tumbuh. Kenu ku sida ke tuai, enti orang bisi buya ngereja utai tu, bala Antu Inung nya deka nunda ulah orang nya. Kekadang kala ga bala nembiak enda ingatka pesan sida ke tuai lalu begagai betikau ngena sumbuk empasan. Malam nya ditumbuk sida mih orang nya. Tang enda ga telih. Semina baju ti dikena iya nya ga charik kena sangkuh. Taja enda kena, geli ga orang. Reti nya iya ngerau sereta ngenakutka orang nya.   Kelmpah ari nya, mensia mayuh mega ditagang nikau utai ke dalam rumah tauka perabung. Sema enti utai tu dikereja orang, Antu Inung deka datai nunda pengawa orang nya. Sida mega deka ayan laban saru dikumbai iya munsuh. Malam nya kala mensia ba rumah panjai enda masuk tinduk dikeduan bala Antu Inung tu ti semalam-malam nikauka batu enggau kayu ngagai perabung. Sida ke indu-indu mayuh ke enda ulih teanjungka kemi diri empu maya antu nya ngerau. ENDA TAU NGELANGGAR PENTI PEMALI Suah mega bala Antu Inung tu bepansa enggau enggau orang di tengah jalai, enti orang bisi buya ngelanggar pemali iya. Sekali Ajie, apai Lawang tekenyit bendar meda siku orang ngena baju burung sereta bersirat panjai. Keterubah dikumbai iya munsuh. Berumban iya ngambi ilang dikena ngetanka diri kenu ku jaku. Tang lebuh iya deka nentuka utai ke dipeda iya nya, orang nya tadi pan lalu lesap nadai dipeda agi. Oh.. tentu iya nya Antu Inung. Nama kebuah iya ayan? Munsuh nadai ga didinga ngalahka menua Pasai tu. Tentu Lawang tu bisi buya makai buah lengkan tauka kulat burak, ku Ajie bejaku kediri. Hari siti Lawang datai betemu enggau apai iya di Sungai Sebentik. “Nama pengawa dek di ulu din kemari, Lawang? Kada enda bisi makai buah lengkan dek?” ku Ajie nanya anak iya. Lawang tuchum-tuchum lelegup. Iya nemu-nemu dalam ati. Tentu sida di menua bisi digerau Antu Inung. “Bisi sida ayan, apai?” ku Lawang. “Bisi betemu enggau aku sida lemai kemari.  Ukai semina ayan aja. Sida bisi ngerau bala indai dek malam tadi. Ambis  dinding kitai bumbus direjang sida ngena sangkuh,”  ku Ajie. “Nya mih…  Nyau tekelanjur jari nyengkau buah lengkan dibai bala bakih,” ku Lawang. “Patut mih sida ayan. Aku sigi nemu-nemu dalam ati, dek sigi bisi ngelanggar pemali iya. Ke agi-agi ila anang sekalai dek nguji makai buah lengkan, Lawang,”  ku Ajie lalu nangkan anak-anak iya. Tudah Lawang enda memunyi sambil mikirka utai ti nyelai nya. Enda iya ngadang bala Antu Inung  bisi ngerau bala indai iya. Baka ni Antu Inung nya nemu aku ngenchuri makai buah lengkan di ulu din? Alit ati iya bepikirka pekara nya. Enda ga iya ngadang Antu Inung ke di sadau sida ba Sungai Sebintek nya nemu pasal pengawa iya di ulu Sungai Mengkikik ti enda kurang ari lima puluh batu ari rumah panjai sida. Berengkah ari sehari nya Lawang enda agi berani nguji makai buah tauka kantuk lengkan. Pia mega nyentukka parai iya sigi enda berani ngelanggar pemali Antu Inung ti dikembuan iya nya.        Lebuh dipeda ayan gamal sida tu endang baka mensia, besirat sereta bebaju burung baka gamal Lawang tauka bala kaban balayan iya. Reti nya sida tu sengaja dilepaska Lawang tauka kaban belayan iya empu.  Orang enda takut laban orang nemu nya sigi Antu Inung. Sida enda ngachau orang. Semina iya nguji sekalika orang nya ngelaban iya tauka enda. Enti orang nya enda ngelaban sida, nemu sida nya. Orang nya ukai munsuh. Kekadang sida nemu beduan sereta ngerau orang ga kena sida nguji orang. Sema enti orang nya nemu diri digerau sereta dikeduan Antu Inung, sida deka besampi madahka diri ukai munsuh tang peturun Merajaya. Tekala nya sida  lesap lalu enda agi beduan orang nya.  Taja pia kala mega sida ke indu-indu ke buyan kesal ati enti nemu sida bisi ayan. “Nya mih, peda tak redak-redak kantuk entekai kami ba umai dia. Kumbai aku diempa jelu ukai ga bekau nya bekau kaki jelu. Bekau kaki mensia ti bisi ayan ba tanah dia. Kada enda munsuh dih…,” ku Indai Asun madahka bala sida ke betugung ba ruai Lawang. “Dini bisi munsuh diatu! Berapa iku kitai serumah tu ti udah mati laban munsuh ku kita dih?,” ku Apai Juing nimbal Indai Asun. (Cherita tu ditusi Niang  Lawang Anak Ajie ba Rumah Gereman taun 2003) Nitihka pansik teori Infraed (IR) Light for Ghost Hunting, Sains Fizik (Theoretical Physicist – Albert Einstein & Sains Spiritual) ujan nyala nya endang tanda Antu Bunsu Petara tauka Antu amat-amat bisi datai; laban sida nya roh @ tauka disebut Eletromagnetic Energy – Negative Energy, semina ulih diau ba utai ti chelap, enda angat tauka mambam. Engergi Negatif @ Antu, roh jai enda ulih diau ba endur ti angat. Kelimpaha ari nya, sida tu mega rindu diau ba endur ti petang sereta sunyi.     (Betampung ba Tusun Ke-5  minggu nyin ila) Sekeda ari artikel dalam gempung cherita Nyelai Tang Amat (NTA) tu, udah kala dichelak nyadi bup ti benama Batu Kudi Nyabak enggau Pengabang Ari Panggau Libau; lalu deka  befokus ba senentang pengidup pendiau bansa Dayak di Kalimantan enggau Iban Sarawak tauka bansa Dayak ti bukai di Sarawak. Pechaya tauka enda, bepanggai ba pemacha empu. Engka bala pemacha bisi utai tanya tauka deka ngirum infomasyen enggau gambar ti releven ngagai aku tau giga aku ba lumur WhatsApp tu: 013 8325146  tauka  SMS  0111 401 9115. Kelimpah ari nya, enti bala pemacha bisi tetemuka cherita tauka utai ti nyelai “misteri” di menua kita, pasal Antu tauka Bunsu Petara tauka pasal Tuhan God Almighty, tau mega call aku, puji Tuhan, enti “diizinya” aku deka datai ba endur kita nya.     Oleh HARRY USUP UMBAR 
See author's posts
